DEĊIŻJONI TAL-KUMMISSJONI
tat-23 ta' Ġunju 2006
li tistabbilixxi l-kontribuzzjoni finanzjarja tal-Komunità mġarrba fil-kuntest tal-miżuri ta' emerġenza meħuda għall-ġlieda kontra d-deni klassiku tal-ħnieżer fil-Lussemburgu fl-2002
(innotifikata taħt dokument numru C(2006) 2410)
(It-test bil-Franċiż biss hu awtentiku)
(2006/434/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-kamp veterinarju (1), u b' mod partikolari l-Artikolu 3 (3) tagħha,
Billi:
(1)
Seħħew tifqigħat tad-deni klassiku tal-ħnieżer fil-Lussemburgu fl-2002. Il-feġġ ta' din il-marda jista' jirrappreżenta riskju serju għall-popolazzjoni tal-bhejjem tal-Komunità.
(2)
Biex jiġi evitat it-tixrid tal-marda u biex tinqered kemm jista' jkun malajr, il-Komunità għandha tikkontribwixxi finanzjarjament għan-nefqa eliġġibbli mġarrba mill-Istat Membru skond tal-miżuri ta' emerġenza meħuda biex tkun ikkumbattuta l-marda, kif previst fid-Deċiżjoni 90/424/KEE.
(3)
Id-Deċiżjoni tal-Kummissjoni 2003/491/KE tat-3 ta' Lulju 2003 dwar kontribuzzjoni finanzjarja mill-Komunità għall-qerda tad-deni klassiku tal-ħnieżer fil-Lussemburgu fl-2002 (2) tat kontribuzzjoni finanzjarja mill-Komunità lil-Lussemburgu għan-nefqa mġarrba taħt il-miżuri ta' emerġenza għall-ġlieda kontra d-deni klassiku tal-ħnieżer implimentata fl-2002.
(4)
Skond dik id-deċiżjoni, ingħata l-ewwel pagament ta' EUR 500 000.
(5)
Skond dik id-Deċiżjoni, il-bilanċ tal-kontribuzzjoni Komunitarja għandu jkun ibbażat fuq l-applikazzjoni mressqa mil-Lussemburgu fis-17 ta' Lulju 2003, dokumenti li jistipulaw iċ-ċifri kkwotati fl-applikazzjoni, u r-riżultati tal-verifiki fuq il-post imwettqa mill-Kummissjoni. L-ammont stipulat fl-applikazzjoni mressqa mil-Lussemburgu kien ta' EUR 3 253 235, li għalih il-kontribuzzjoni finanzjarja Komunitarja ma tistax tkun ogħla minn 50 % tan-nefqa eliġibbli totali.
(6)
Fid-dawl ta' dawn il-kunsiderazzjonijiet, l-ammont totali tal-kontribuzzjoni finanzjarja tal-Komunità għan-nefqa eliġibbli mġarrba fil-kuntest tal-qerda tad-deni klassiku tal-ħnieżer fil-Lussemburgu fl-2002 għandha issa tiġi ffissata.
(7)
Ir-riżultati tal-verifiki mwettqa mill-Kummissjoni skond ir-regoli veterinarji tal-Komunità u l-kundizzjonijiet għall-għoti ta' l-appoġġ finanzjarju Komunitarju jfissru li l-ammont sħiħ tan-nefqa li tressaq ma jistax jiġi rrikonoxxut bħala eliġibbli għal kontribuzzjoni finanzjarja Komunitarja.
(8)
L-osservazzjonijiet tal-Kummissjoni u l-metodu għall-kalkolu tan-nefqa eliġibbli ġew ikkomunikati lil-Lussemburgu f'ittra bid-data ta' l-4 ta' Novembru 2005.
(9)
Il-konklużjonijiet finali tal-Kummissjoni ntbagħtu lil-Lussemburgu fit-18 ta' Jannar 2006, u qiesu l-informazzjoni addizzjonali mibgħuta mil-Lussemburgu lill-Kummissjoni fil-15 ta' Diċembru 2005.
(10)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikol 1
Il-kontribuzzjoni finanzjarja totali tal-Komunità għan-nefqa marbuta mal-qerda tad-deni klassiku tal-ħnieżer fil-Lussemburgu fl-2002 skond id Deċiżjoni 2003/491/KE hija ffissata għal EUR 1 589 734.
Billi diġà ngħata pagament ta' EUR 500 000 skond id-Deċiżjoni 2003/491/KE, għandu jitħallas bilanċ ta' EUR 1 089 734 lil-Lussemburgu.
Artikolu 2
Din id-Deċiżjoni hija indirizzata lill-Gran Dukat tal-Lussemburgu.
Magħmul fi Brussell, nhar it-23 ta' Ġunju 2006.